ब्याह् आले घरै दी इक होर टकोधी पन्छान ऐ बाह्‌रले दरोआजे पर टंगी दी अंबै दे पत्तरें दी जगनमाला, नमां-नमां दित्ते दा मनेरा ते दरोआजे दे उप्पर पाठी पर लग्गे दा नमां तोरन जिसी ख’म्मनी बज्झी दी होंदी ऐ ते कन्नै गै इक्क-दो खमीरा बी लग्गे दा होंदा ऐ। घरै दे अंदर कंधै पर देसी रंगें कन्नै देह्‌रा चित्तरेआ गेदा होंदा ऐ। जेह्‌दे च चपासा हाशिया देइयै बक्खरे-बक्खरे डजाइन पाए गेदे होंदे न। उस देह्‌रे च जंदी जान्नी दस्सी गेदी होंदी ऐ। घोड़े पर चढ़े दा जां पालकी च बैठा दा मर्‌हाज दस्सेआ जंदा ऐ। ओह्‌दे अग्गें डफालिये, बाजे दस्से गेदे होंदे न ते पिच्छें नफीर लैते दे ट्रैंक्क चुक्के दे इक्क-इक्क आदमी, कन्नै गै किश पग्गां ब’न्नियै जंदे जनेहार दस्से गेदे होंदे न। जेकर कुसै दे घर कुड़ी दा ब्याह् होऐ तां कुड़ी पक्ख आले घरै दे देह्‌रे च मर्‌हाज दी पालकी जां घोड़े दे अग्गें झमैन पाए दे पालकी जां बौंगला बाद्‌धू दस्से दा होंदा ऐ ते बाकी सब किश ऊऐ जनेहा दस्से दा होंदा जेह्‌का बर पक्ख आलें दे देह्‌रे च दस्से दा होंदा ऐ।